**Namus „Liepaičių“ choristės trumpam pavertė įrašų studija – gimė virtualus Kalėdinis koncertas**

Karantino metu Vilniaus chorinio dainavimo mokykla „Liepaitės“ bei 300 chorisčių namai virto nedidele įrašų studija. Gyvai įvykti negalintį tradicinį šv. Kalėdų koncertą mokykla sumanė rengti virtualiu formatu. Jo premjerą klausytojai kviečiami išgirsti gruodžio 25 d., 12 val., *LRT.lt* portale, LRT *Facebook* ir Vilniaus chorinio dainavimo mokyklos „Liepaitės“ *Youtube* paskyrose.

„Šiemet koncertas turėjo įvykti Kongresų rūmuose, bilietai buvo išpirkti. Atšaukus suplanuotus koncertus, norėjosi alternatyvos, nes mokytojų ir vaikų įdėtas darbas – išties didelis“, – pasakoja mokyklos direktorė ir Jaunučių choro vadovė Edita Jaraminienė.

Noras pasidžiaugti nuveiktais darbais buvo didesnis nei techniniai sunkumai – mokytojoms kilo mintis parengti visų aštuonių mokyklos chorų Kalėdinę programą virtualiai.

„Mokykla tapo nedidele įrašų studija. Akompanimentų įrašus darė profesionalus garsistas Martynas Jocas, taip moksleiviams buvo parengta medžiaga įrašui. Tada procesas persikėlė į vaikų namų „įrašų studijas“. Vaikai, kiekvienas individualiai, darbavosi, o visi padaryti įrašai „suplaukė“ pas chorų vadovus J. Kuliūnienę, D. Mickevičiūtę, N. Timofejevą, J. Dirgėlaitę, E. Jaraminienę ir J. Vaitkevičienę. Jiems kliuvo neįtikėtinai ilgos mokinių įrašų klausymo, taisymo, vėl klausymo valandos. Įrašai – kartu ir puiki priemonė mokytojui pažinti chorisčių asmeninius pasiekimus. Galiausiai garso ir vaizdo montažu pasirūpino Paulius ir Karolina Ramonai“, – proceso detalėmis dalinasi mokytojos.

Pirmą šv. Kalėdų vidurdienį koncerte „Kalėdų giesmės“ muzika dalinsis visų amžių liepaičių chorai – nuo „Mažylių“, vos šešerių metų amžiaus chorisčių iki Merginų choro bei ansamblio – aštuoniolikos metų „Liepaičių“.

Nepilnos pusės valandos trukmės koncerte dainininkės atliks devynis kompozitorių Balio Dvariono, Leo Delibes, Orlando di Lasso, Valentino Bagdono, Jono Tamulionio, Bangos Balakauskienės, Walter Kent, Brendan Graham, Rolf Lovland ir Ryth Elain Schram kūrinius.

Virtualus visų chorų koncerto įrašas po šv. Kalėdų bus pasiekiamas LRT mediatekoje ir Vilniaus chorinio dainavimo mokyklos „Liepaitė“ *Youtube* kanale. Pastarajame galima rasti ir Merginų choro bei perkusijos grupės „Afrikos būgnai“ pildomus animuotus kūrinių vaizdo klipus iš būsimo albumo „Sutrinko trinko“.